Milošević je svoj čuveni govor na Gazimestanu započeo rečima: "*Na ovom mestu u srcu Srbije, na Kosovu Polju*..." 
"**Kosovo je srce Srbije**" je fraza koja se često upotrebljava kao politički slogan. Fraza je najverovatnije nastala posle ili možda i tokom govora na Gazimestanu koji je održao Slobodan Milošević na Gazimestanu 1989. godine prilikom obeležavanja 600. godišnjice Kosovske bitke.

Navodi se da je Milošević prvi put upotrebio kompletnu frazu "Kosovo je srce Srbije" 14. novembra 1989. godine u intervjuu za Rojters. Neki smatraju da je slogan nakon Miloševića nastavio da koristi Vojislav Koštunica i navodno je prihvaćen u nacionalističkim krugovima. Takođe se često može čuti i videti na nogometnim utakmicama.

Ova fraza može između ostalog simbolično značiti da je Srbija telo, a Kosovo srce, a „ako nekome uzmete srce uzimate mu i život" (Mitropolit Serafim), jer "nema zamene za srce" (Tomislav Nikolić). Raščinjeni kosovski episkop je govorio:

> KIM nije samo teritorija Srbije, nego i njeno srce. Bez KIM, Srbija ne postoji.
> 
> – Artemije Radosavljević

Slogan se koristi kao izraz protivljenja kosovskoj nezavisnosti. Redovno ide skupa sa sloganima "Kosovo je Srbija" i "Ne damo Kosovo", a neretko i sa otvoreno fašističkim "Ubi, zakolji da Šiptar ne postoji".

Neki kritičari smatraju da političari ovaj slogan u Srbiji koriste zarad skretanja pažnje, pa tako Milenko Vasović, uvodničar Blica, kaže: "*kada vam pojedini političari izbace parolu „Kosovo je srce Srbije", pogledajte prvo gde vam je novčanik*".

Među srpskim autorima je inače prisutna tendencija naglašavanja središnje važnosti Kosova, pa ga neki prikazuju kao državni centar u hiljadugodišnjoj istoriji srpskog naroda. Međutim, neki autori to osporavaju, navodeći da je Kosovo u sastavu Srbije bilo mnogo kraće i da nikada nije bilo državni centar - centar srednjevekovne Srbije je bila Raška a novovekovne Šumadija.
Ipak, nesporno je da se na području Kosova i Metohije nalaze neki od najstarijih i najznačajnijih srpskih manastira. U Peći je bilo i sedište srednjovekovne srpske arhiepiskopije, a potom i Pećke patrijaršije.

Nakon proglašenja nezavisnosti Kosova 2008. godine, u nekim srbijanskim krugovima se počeo upotrebljavati slogan "Kosovo je sused Srbije", što predstavlja parodiju gornjeg slogana.

Izvori
------

1. ↑  Govor na Gazimestanu
2. ↑  Filip Ejdus, Taj donji kamen Srbije
3. ↑  Miloš Vasić, Prodaja magle
4. ↑  Vojna nadmoć Srba na onom svetu
5. ↑  Bombardovanje za početnike
6. ↑  Patriotizam je drugo ime za zločin i nasilje
7. ↑  Navijači Ventspilsa: Kosovo je srce Srbije!
8. ↑  U vozu Kraljevo–Zvečan: "Kad je voz izašao iz srca i ušao u telo Srbije"
9. ↑  JUBILEJ CRKVE SVETOG APOSTOLA TOME U JOHANSBURGU
10. 1 2 3  Bože pravde za Kosovo i Metohiju
11. ↑  VLADIKA ARTEMIJE: Bez Kosova Srbija ne postoji
12. ↑  Bes zbog Kosova iskalili na izlozima
13. ↑  Crna Gora: Uhapšen zbog natpisa na majici
14. ↑  Ustale Srbija i Srpska
15. ↑  Neredi u gradovima Srbije
16. ↑  čita umesto nas 62
17. ↑  „Dusan T. Batakovic, KOSOVO AND METOHIJA: A HISTORICAL SURVEY". Arhivirano iz originala na datum 2017-08-02. Pristupljeno 2011-09-10.
18. ↑  „Zašto se u crkvi šapuće, II epizoda". Arhivirano iz originala na datum 2005-05-25. Pristupljeno 2011-09-10.
19. ↑  Anton Bebler, Propuštena prilika[*mrtav link*]
20. ↑  Kurir: Bezobrazluk: "Kosovo je sused Srbije"

Vidi još
--------

* Kosovo je Srbija
* Istorija Kosova
* Kosovski mit